યસ બેન્કના સીએમડી રાણા કપુરના નેગેટિવ સમાચારને વિસરીને સવારના સત્રમાં એશિયન શેરબજારની પાછળ ભારતીય શેરબજાર પણ ઊંચા ખુલીને ટ્રેડ થતાં હતા. શેરબજારની સાથે રૂપિયામાં પણ ખાસ્સો સુધારો થયો હતો. પરંતુ એક વાગે ક્યાંથી એનબીએફસી નામનું વાવાઝોડું આવી ચઢ્યું કે ગણતરીની મીનિટોમાં બજારના સેન્ટીમેન્ટને ખેદાનમેદાન કરી ગયું. શેરબજારના બેન્ચમાર્ક આ તોફાનમાં એવા તૂટ્યા કે 200 દિવસની મુવિંગ એવરેજ પણ તૂટી ગઈ હતી. સેન્સેક્સ નીચામાં 36,000ની સપાટી તોડીને 35,993 અને નિફ્ટી 11,000ની નીચે ગબડીને 10,886ની સપાટીને સ્પર્શ્યા હતા. શેરબજારમાં આજના તોફાનની સેબીએ તાકીદે તપાસ કરવી જોઇએ એમ જણાવીને એક ટોચના બ્રોકરે નામ નહીં આપવાની શરતે જણાવ્યું હતું કે, આગામી દિવસોમાં માર્કેટ સેન્ટીમેન્ટને ખરાબ કરવા હવે જાત જાતની અફવાઓનો સહારો લેવાશે અને તેને કારણે બજારમાં ઊંચી ચંચળતાનો માહોલ રહેશે. ચૂંટણીઓ માથે આવતી હોવાથી તેમજ રૂપિયાના ધોાવાણ અને ક્રૂડના ઊંચા ભાવ જેવા કારણોએ બજારમાં સાવેચતીનું માનસ છે તેમાં જો આ પ્રકારની સ્થિતિ સર્જાશે તો રોકાણકારો બજારથી દૂર થવાના મૂડમાં જોવાશે.